God hou ons vas – Psalm 139 – NGK Somerstrand
Written by Chris van Wyk on 17/01/2021 . Posted in Chris van Wyk, Spiritual Beings.
Ek is besig met 'n mini-reeks oor die Psalms. Vandag kom Psalm 139 aan die beurt. Met Dawid wat hom verwonder aan God se alomteenwoordigheid EN aan die wonder van sy eie bestaan. Elke dag daarvan is vooraf in God se boek opgeteken.
Ek wil jou uitnooi om hierdie week te vertoef by hierdie Psalm. En toe te laat dat die verwondering oor God se grootheid in jou groei. Maar, terselfdertyd dat die verwondering oor jou eie menswees sal groei. En dat jy al hoe meer tyd in aanbidding voor God sal deurbring hierdie jaar.
Ek het 'n playlist geskep vir musiek wat jy kan gebruik. So 45 van ons Liedboek en Vonkk liedere soos uitgevoer deur ons koor en gemeente. Jy is welkom om dit in jou stiltetyd te gebruik.
Pieter Cilliers en John-James Jacobs verjaar vandag. Baie geluk. Schalk van der Merwe word hierdie week 8 jaar oud. Baie seën vir jou.
Lied 117 – Loof die Heer!
Aan die een kant besing dit die wonder van God se intieme betrokkenheid by ons maak nie saak waar ons ons bevind nie. God is alomteenwoordig by ons en vir ons. Vers 1-12:
139:1 Vir die musiekleier . Van Dawid. 'n Psalm.
Here, U ondersoek my en U ken my. 2 U is die een wat my sit en opstaan ken; U verstaan van ver af wat ek in gedagte het. 3 My omswerwinge en waar ek rus – U het dit afgemeet; al my paaie is aan U bekend. 4 Ja, daar is nog nie 'n woord op my tong nie, kyk, dan ken U, Here, dit volledig! 5 Van agter en van voor omsluit U my; U plaas u handpalms op my. 6 Om dit te verstaan, is 'n te groot wonder vir my; dit is te hoog, ek kan dit nie begryp nie. 7 Waarheen kan ek gaan, weg van u Gees; waarheen kan ek vlug, weg van u teenwoordigheid? 8 Klim ek op na die hemel – U is daar; gaan lê ek in die doderyk – ook daar is U! 9 Neem ek die vlerke van die daeraad, gaan woon ek by die einde van die see; 10 ook daar sal u hand my lei, u regterhand my vashou. 11 En al sê ek, "As duisternis my maar net wil verberg en die lig om my nag word", 12 is selfs duisternis nie vir U donker nie, maar skyn nag so lig soos die dag, is die duisternis soos die lig.
Niks is vir God verborge nie. Die Here sien dwarsdeur 'n mens: "U ondersoek my en U ken my". Dit is waar van alle aksies (sit en opstaan), gedagtes ("van ver af verstaan U wat ek in gedagte het"), reise ("U het dit afgemeet"), en woorde ("U ken dit volledig").
Die Here omsluit ons van alle kante en sy hand is te alle tyd op ons soos 'n pa wat sy handpalms op sy peuter hou om hom reg op te hou en te ondersteun.
Al die werkwoorde in die eerste ses verse is in die teenwoordige tyd. Die Psalmis is nie net as't ware uit vorige ervaring bewus van God se intieme kennis van en betrokkenheid by hom nie. Dit is iets wat van oomblik tot oomblik in sy lewe gebeur. God is nader aan ons as wat ons bewussyn kan inneem: "Om dit te verstaan, is 'n te groot wonder vir my; dit is te hoog, ek kan dit nie begryp nie."
God is nie net so naby aan ons dat ons nie van Hom af kan wegkom nie. Hy is oral waar ons sou wou wegvlug van Hom af, in die hemel, in die doderyk, aan die einde van die see, in die dag en in die nag, selfs in die duisternis wat as die plek gereken is waar God nie aanwesig sou wees nie. God is alomteenwoordig deur sy Gees.
Die besef is natuurlik tegelykertyd 'n verskrikking en 'n vertroosting.
Vir die goddelose is dit 'n onrusbarende werklikheid.
13 Dit is immers U wat my niere geskep het, my in die moederskoot geweef het. 14 Ek prys U omdat ek op 'n ontsagwekkende, wonderbaarlike wyse gemaak is. Wonderbaarlik is u werke en ek besef dit maar te goed. 15 My skelet was nie vir U verborge toe ek in die geheim gemaak is nie, toe ek kunstig geweef is in die dieptes van die aarde. 16 U oë het my vormloosheid gesien. En in u boekrol is hulle almal opgeteken – dae wat beplan is, toe nie een daar was nie. 17 En vir my, hoe kosbaar is u gedagtes, o God – hoe oorweldigend is die volle getal daarvan! 18 As ek dit tel, is dit meer as die sand. Word ek wakker, dan is ek steeds by U.
Dit sluit sy skelet in, die deel van sy liggaam wat struktuur aan die tapisserie van menswees gee. Dit sluit uiteindelik ook al sy lewensdae in wat in God se boek opgeskryf is – "dae wat beplan is, toe nie een daar was nie"!
Dawid bid vir God se eer
19 As U, o God, goddeloses maar wou ombring! Manne wat bloed vergiet, gaan weg van my af! 20 Dit is hulle wat valshede oor U verkondig, u vyande wat die stem tevergeefs verhef. 21 Sou ek u haters nie haat nie, Here, in hulle wat teen U opstaan, nie 'n weersin hê nie? 22 Ek haat hulle met 'n intense haat; vyande het hulle vir my geword.